— Саміх партрэтаў на сайце не было, — тлумачыць Вольга Мікалаеўна. — Але знайшлося іх апісанне. Абнадзееныя, мы звязаліся з сённяшнім гаспадаром палаца князем Канстанцінам Гогенлоэ і атрымалі дазвол на знаёмства з унікальнай калекцыяй. Дзякуючы падтрымцы Міністэрства культуры Беларусі ў лістападзе я наведала Шылінгсфюрст, які, дарэчы, знаходзіцца ў Баварыі. І там нашы спадзяванні на тое, что беларускіх даследчыкаў гісторыі роду Радзівілаў чакае адкрыццё, не проста апраўдаліся. Маштабы знаходкі аказаліся большымі, чым чакалася. Замест чаканых шасці мы знайшлі каля трыццаці раней невядомых радзівілаўскіх партрэтаў. А ў дадатак каля дзесяці партрэтаў Вітгенштэйнаў, адзін з якіх, можна меркаваць, створаны Карлам Бруловым.